KOMISSION ASETUS (EU) 2022/1290,

annettu 22 päivänä heinäkuuta 2022,

Euroopan parlamentin ja neuvoston asetuksen (EY) N:o 396/2005 liitteiden II, III ja IV muuttamisesta siltä osin kuin on kyse ametoktradiinin, klormekvatin, dodiinin, nikotiinin, profenofossin ja Spodoptera exigua multicapsid -monisärmiöviruksen (SeMNPV) isolaatin BV-0004 jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY (1) muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 ja erityisesti sen 5 artiklan 1 kohdan ja 14 artiklan 1 kohdan a alakohdan,

sekä katsoo seuraavaa:

(1) Ametoktradiinin ja dodiinin jäämien enimmäismäärät vahvistettiin asetuksen (EY) N:o 396/2005 liitteessä II. Klormekvatin ja nikotiinin jäämien enimmäismäärät vahvistettiin kyseisen asetuksen liitteessä III olevassa A osassa. Profenofossin jäämien enimmäismäärät vahvistettiin kyseisen asetuksen liitteessä II sekä liitteessä III olevassa B osassa. Asetuksessa (EY) N:o 396/2005 ei ole vahvistettu erityisiä jäämien enimmäismääriä Spodoptera exigua multicapsid -monisärmiöviruksen (SeMNPV) isolaatille BV-0004 eikä tätä ainetta ole sisällytetty kyseisen asetuksen liitteeseen IV, joten siihen sovelletaan kyseisen asetuksen 18 artiklan 1 kohdan b alakohdassa vahvistettua oletusarvoa 0,01 mg/kg.

(2) Ametoktradiini-tehoainetta sisältävän kasvinsuojeluaineen käyttöä mehiläisiä houkutteleviin viljelykasveihin (mistä saattaa aiheutua tehoaineen jäämiä hunajaan) koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus, jossa pyydettiin muuttamaan voimassa olevia jäämien enimmäismääriä hunajan osalta.

(3) Dodiinin osalta tehtiin asetuksen (EY) N:o 396/2005 6 artiklan 1 kohdan mukainen hakemus, jossa pyydettiin muuttamaan voimassa olevia jäämien enimmäismääriä sitrushedelmien osalta.

(4) Asianomaiset jäsenvaltiot arvioivat molemmat hakemukset asetuksen (EY) N:o 396/2005 8 artiklan mukaisesti, ja arviointiraportit toimitettiin komissiolle.

(5) Euroopan elintarviketurvallisuusviranomainen, jäljempänä ’elintarviketurvallisuusviranomainen’, arvioi hakemukset ja arviointiraportit ja tarkasteli etenkin kuluttajille ja tarpeen mukaan eläimille aiheutuvia riskejä ja antoi perustellut lausunnot ehdotetuista jäämien enimmäismääristä (2). Se toimitti lausunnot hakijoille, komissiolle ja jäsenvaltioille sekä julkisti ne.

(6) Elintarviketurvallisuusviranomainen totesi, että kaikki toimitettavien tietojen täydellisyyttä koskevat vaatimukset täyttyivät ja että hakijoiden pyytämät muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Elintarviketurvallisuusviranomainen otti päätelmässään huomioon aineiden toksikologisia ominaisuuksia koskevat uusimmat tiedot. Näitä aineita mahdollisesti sisältävien elintarvikkeiden kulutuksesta johtuva elinikäinen altistuminen näille aineille taikka asianomaisten tuotteiden suuresta kulutuksesta johtuva lyhytaikainen altistuminen eivät kumpikaan osoittaneet, että hyväksyttävä päiväsaanti tai akuutin altistumisen viiteannos olisivat vaarassa ylittyä.

(7) Klormekvatin väliaikaiseksi jäämien enimmäismääräksi vahvistettiin komission asetuksella (EU) 2019/1561 (3) osterivinokkaiden osalta 6 mg/kg ja komission asetuksella (EU) 2017/693 (4) viljeltyjen sienten osalta 0,9 mg/kg. Nämä väliaikaiset jäämien enimmäismäärät määritettiin, koska seurantatiedot osoittivat, että käsittelemättömissä viljellyissä sienissä esiintyi määritysrajan ylittäviä jäämiä, jotka johtuivat viljeltyjen sienten ristikontaminaatiosta klormekvatilla laillisesti käsiteltyjen olkien kanssa. Väliaikaiset jäämien enimmäismäärät vahvistettiin 13 päivään huhtikuuta 2021 saakka, kunnes seurantatiedot asianomaisen aineen esiintymisestä kyseisissä tuotteissa on toimitettu.

(8) Elintarviketurvallisuusviranomainen ja elintarvikealan toimijat ovat toimittaneet tuoreita seurantatietoja, jotka osoittavat, että määritysrajan ylittäviä klormekvatin jäämiä esiintyy edelleen osterivinokkaissa ja viljellyissä sienissä. Sienenviljelijät ilmoittivat komissiolle yhdestä meneillään olevasta tutkimuksesta, jossa arvioidaan osterivinokkaiden ja muiden viljeltyjen sienten saastumistasoja. Koska tutkimus saatetaan päätökseen vuonna 2022 ja kerätyt tiedot toimitetaan sitten komissiolle, on syytä jatkaa kyseisten väliaikaisten jäämien enimmäismäärien voimassaoloa vuodella tämän asetuksen julkaisemisesta.

(9) Seurantatiedot osoittivat, että puissa esiintyi aiemman käytön seurauksena edelleen jäämiä, joten asetuksella (EU) 2017/693 vahvistettiin myös päärynöiden osalta klormekvatin väliaikaiseksi jäämien enimmäismääräksi 0,07 mg/kg. Väliaikainen jäämien enimmäismäärä vahvistettiin 13 päivään huhtikuuta 2021 saakka, kunnes seurantatiedot asianomaisen aineen esiintymisestä kyseisessä tuotteessa on toimitettu. Elintarviketurvallisuusviranomainen, jäsenvaltiot ja elintarvikealan toimijat ovat toimittaneet tuoreita seurantatietoja, jotka osoittavat, että määritysrajan ylittäviä kyseisen aineen jäämiä esiintyy edelleen päärynöissä. Sen vuoksi on aiheellista jatkaa klomerkvatin määrien seurantaa päärynöiden osalta ja pidentää kyseisen väliaikaisen jäämien enimmäismäärän voimassaoloa seitsemällä vuodella tämän asetuksen julkaisemisesta.

(10) Nikotiinille vahvistettiin komission asetuksella (EU) 2017/978 (5) väliaikaiset jäämien enimmäismäärät luonnonvaraisten sienten osalta (muut kuivatut luonnonvaraiset sienet kuin herkkutatit) 19 päivään lokakuuta 2021 saakka, kunnes uudet tiedot, jotka koskevat nikotiinin luonnollista esiintymistä tai muodostumista kyseisissä tuotteissa, on toimitettu ja arvioitu. Nikotiinin esiintyvyyttä kyseisissä tuotteissa luonnostaan tai sen muodostumismekanismia ei ole yksiselitteisesti osoitettu tieteellisesti. Elintarviketurvallisuusviranomainen ja elintarvikealan toimijat ovat toimittaneet tuoreita seurantatietoja, jotka osoittavat, että määritysrajan ylittäviä tämän aineen jäämiä esiintyy edelleen kyseisissä tuotteissa. Sen vuoksi on aiheellista jatkaa kyseisissä tuotteissa olevien nikotiinin määrien seurantaa ja pidentää asianomaisten väliaikaisten jäämien enimmäismäärien voimassaoloa siihen asti, kun tämän asetuksen julkaisemisesta on kulunut seitsemän vuotta.

(11) Profenofossin väliaikainen jäämien enimmäismäärä vahvistettiin komission asetuksella (EU) 2017/978 ruusun terälehdille 18 päivään lokakuuta 2021 saakka, kunnes seurantatiedot asianomaisen aineen esiintymisestä kyseisessä tuotteessa on toimitettu. Elintarviketurvallisuusviranomainen ja elintarvikealan toimijat ovat toimittaneet tuoreita seurantatietoja, jotka osoittavat, että määritysrajan ylittäviä kyseisen aineen jäämiä esiintyy edelleen ruusun terälehdissä. Sen vuoksi on aiheellista jatkaa ruusun terälehdissä olevien profenossin määrien seurantaa ja pidentää asianomaisen väliaikaisen jäämien enimmäismäärän voimassaoloa seitsemällä vuodella tämän asetuksen julkaisemisesta.

(12) Jäsenvaltiolle toimitettiin hakemus tehoaineen Spodoptera exigua multicapsid -monisärmiöviruksen (SeMNPV) BV-0004 isolaatin hyväksymisestä Euroopan parlamentin ja neuvoston asetuksen (EY) N:o 1107/2009 7 artiklan mukaisesti (6). Asianomainen jäsenvaltio arvioi hakemuksen kyseisen asetuksen 11 artiklan 2 kohdan mukaisesti. Elintarviketurvallisuusviranomainen tutki hakemuksen ja esitti tehoainetta sisältävien torjunta-aineiden riskinarviointia koskevaa vertaisarviointia käsittelevän päätelmänsä (7), jossa se ilmoitti, että Spodoptera exigua multicapsid -monisärmiöviruksen (SeMNPV) isolaatti BV-0004 voidaan sisällyttää asetuksen (EY) N:o 396/2005 liitteeseen IV. Tämän vuoksi on aiheellista sisällyttää kyseinen aine asetuksen (EY) N:o 396/2005 liitteeseen IV.

(13) Elintarviketurvallisuusviranomaisen perusteltujen lausuntojen ja päätelmän perusteella ja tarkasteltavana olevan asian kannalta merkitykselliset asetuksen (EY) N:o 396/2005 14 artiklan 2 kohdan mukaiset tekijät huomioon ottaen ehdotetut muutokset jäämien enimmäismääriin ovat asetuksen (EY) N:o 396/2005 14 artiklan 2 kohdan vaatimusten mukaiset.

(14) Sen vuoksi asetusta (EY) N:o 396/2005 olisi muutettava.

(15) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EY) N:o 396/2005 liitteet II, III ja IV tämän asetuksen liitteen mukaisesti.

2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 22 päivänä heinäkuuta 2022. Komission puolesta Puheenjohtaja Ursula VON DER LEYEN

(1) EUVL L 70, 16.3.2005, s. 1.

(2) Elintarviketurvallisuusviranomaisen tieteelliset raportit ovat saatavilla verkossa: http://www.efsa.europa.eu:

Reasoned Opinion on the modification of the existing maximum residue level for ametoctradin in honey. EFSA Journal 2021;19(11):6943.

Reasoned Opinion on the modification of the existing maximum residue levels for dodine in citrus fruits. EFSA Journal 2021;19(11):6950.

(3) Komission asetus (EU) 2019/1561, annettu 17 päivänä syyskuuta 2019, Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse klormekvatin jäämien enimmäismääristä viljellyissä sienissä (EUVL L 240, 18.9.2019, s. 1).

(4) Komission asetus (EU) 2017/693, annettu 7 päivänä huhtikuuta 2017, Euroopan parlamentin ja neuvoston asetuksen (EY) N:o 396/2005 liitteiden II, III ja V muuttamisesta siltä osin kuin on kyse bitertanolin, klormekvatin ja tebufenpyradin jäämien enimmäismääristä tietyissä tuotteissa tai niiden pinnalla (EUVL L 101, 13.4.2017, s. 1).

(5) Komission asetus (EU) 2017/978, annettu 9 päivänä kesäkuuta 2017, Euroopan parlamentin ja neuvoston asetuksen (EY) N:o 396/2005 liitteiden II, III ja V muuttamisesta siltä osin kuin on kyse seuraavien aineiden jäämien enimmäismääristä tietyissä tuotteissa tai niiden pinnalla: fluopyrami; heksakloorisykloheksaani (HCH), alfa-isomeeri; heksakloorisykloheksaani (HCH), beta-isomeeri; heksakloorisykloheksaani (HCH), isomeerien summa, ei kuitenkaan gamma-isomeeri; lindaani (heksakloorisykloheksaani (HCH), gamma-isomeeri); nikotiini ja profenofossi (EUVL L 151, 14.6.2017, s. 1).

(6) Euroopan parlamentin ja neuvoston asetus (EY) N:o 1107/2009, annettu 21 päivänä lokakuuta 2009, kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta (EUVL L 309, 24.11.2009, s. 1).

(7) Conclusion on the peer review of the pesticide risk assessment of the active substance Spodoptera exigua multicapsid nucleopolyhedrovirus (SeMNPV). EFSA Journal 2021;19(10):6848.